SL Uradni list Evropske unije C 176/13

Objava v skladu s členom 26(2) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil glede imena zajamčene tradicionalne posebnosti

(2016/C 176/07)

V skladu s prvim pododstavkom člena 26(1) Uredbe (EU) št. 1151/2012 (1) je Italija predložila (2) ime „Pizza Napoletana“ kot ime zajamčene tradicionalne posebnosti (ZTP), kar je v skladu z Uredbo (EU) št. 1151/2012. Ime „Pizza Napoletana“ je bilo z Uredbo (EU) št. 97/2010 (3) registrirano brez pridržanja imena v skladu s členom 13(1) Uredbe Sveta (ES) št. 509/2006 (4) kot zajamčena tradicionalna posebnost in je trenutno zaščiteno v skladu s členom 25(2) Uredbe (EU) št. 1151/2012.

Glede na navedeno Komisija objavlja ime

„PIZZA NAPOLETANA“,

da se omogoči njegova registracija v registru zajamčenih tradicionalnih posebnosti iz člena 22 Uredbe (EU) št. 1151/2012.

Ta objava je v skladu s členom 51 Uredbe (EU) št. 1151/2012 podlaga za uveljavljanje pravice do ugovora proti vnosu imena „Pizza Napoletana“ v register zajamčenih tradicionalnih posebnosti iz člena 22 navedene uredbe.

Če se ime „Pizza Napoletana“ vnese v register v skladu s členom 26(4) Uredbe (EU) št. 1151/2012, se trenutna specifikacija proizvoda ZTP „Pizza Napoletana“, kot je bila objavljena v Prilogi II k Uredbi (EU) št. 97/2010, obravnava kot specifikacija iz člena 19 Uredbe (EU) št. 1151/2012 za ZTP „Pizza Napoletana“, ki je zaščitena s pridržanjem imena.

Zaradi popolnosti in v skladu s členom 26(2) Uredbe (EU) št. 1151/2012 ta objava vključuje specifikacijo ZTP „Pizza Napoletana“, kot je bila objavljena v Prilogi II k Uredbi (EU) št. 97/2010 z dne 4. februarja 2010 (5).

VLOGA ZA REGISTRACIJO ZTP

UREDBA SVETA (ES) št. 509/2006

„PIZZA NAPOLETANA“

Št. ES: IT-TSG-007-0031-9.2.2005

1. Naziv in naslov vlagatelja:

Naziv: Associazione Verace Pizza Napoletana Naslov: Via S. Maria La Nova 49 80134 Napoli ITALIA Tel. +39 0814201205 Faks +39 0814201205 E-naslov: info@pizzanapoletana.org

Naziv: Associazione Pizzaiuoli Napoletani Naslov: Corso S. Giovanni a Teduccio, 55 80146 Napoli ITALIA Tel. +39 0815590781 Faks +39 0815590781 E-naslov: info@pizzaiuolinapoletani.it direttivo@pizzaiuolinapoletani.it

2. Država članica ali tretja država

Italija

3. Specifikacija proizvoda

3.1 Ime za registracijo

„Pizza Napoletana“

Registracija se zahteva samo v italijanskem jeziku.

Navedba „Prodotta secondo la Tradizione napoletana“ (Proizvedena v skladu z neapeljsko tradicijo) in kratica STG (ZTP), ki sta na logotipu/etiketi proizvoda ZTP „Pizza Napoletana“, se prevedeta v jezik države proizvodnje.

3.2 Navedite, ali gre za ime, ki:

— ☒ je specifično samo po sebi, — ☐ izraža posebne lastnosti kmetijskega proizvoda ali živila.

Ime „Pizza Napoletana“ se tradicionalno uporablja za ta proizvod, kot dokazujejo različni viri, navedeni v točki 3.8.

3.3 Ali se zahteva pridržanje imena na podlagi člena 13(2) Uredbe (ES) št. 509/2006?

— ☐ Registracija s pridržanjem imena — ☒ Registracija brez pridržanja imena

3.4 Vrsta proizvoda

Skupina 2.3 Slaščice, kruh, testo, pecivo, piškoti in drugi pekovski izdelki

3.5 Opis kmetijskega proizvoda ali živila, za katerega se uporablja ime iz točke 3.1

„Pizza Napoletana“ ZTP je proizvod okrogle oblike, spečen v peči, s spremenljivim premerom, ki ne sme presegati 35 cm, privzdignjenim robom in obloženim osrednjim delom. Debelina osrednjega dela znaša 0,4 cm, z dovoljenim odstopanjem za ± 10 %, debelina roba pa znaša od 1 do 2 cm. Celotna pica je mehka in elastična ter jo je mogoče zlahka prepogniti na štiri dele.

„Pizza Napoletana“ ZTP ima značilen privzdignjen rob zlatorumene barve, značilne za proizvode, spečene v peči; rob je mehak na dotik in ob okušanju; osrednji del je obložen in je prevladujoče rdeče barve paradižnikov, ki so popolnoma zmešani z oljem, in, glede na uporabljene sestavine, zelene barve origana in bele barve česna; po vrhu so bolj ali manj gosto posejane bele zaplate mozzarelle in zeleni listi bazilike, ki lahko zaradi peke bolj ali manj potemnijo.

„Pizza Napoletana“ mora biti mehka, elastična in z lahkoto upogljiva; zlahka se razreže; ima značilen sočen okus, ki je mešanica značilnega okusa po dobro vzhajanem in dobro pečenem kruhu, s katerim se ponaša njen privzdignjen rob, in kiselkastega okusa po paradižniku, ki se prepleta, glede na sestavine, z aromo origana, česna in bazilike ter okusom pečene mozzarelle.

Po končani peki ima pica značilen dišeč in slasten vonj; paradižnik, ki med peko izgubi samo odvečno vodo, ostane gost in konsistenten; „Mozzarella di bufala campana ZOP“ ali „Mozzarella ZTP“ sta stopljeni na površini pice; bazilika, česen in origano oddajajo močno aromo, vendar nimajo zažganega videza.

3.6 Opis metode pridobivanja proizvoda, za katerega se uporablja ime iz točke 3.1

Osnovne surovine, značilne za proizvod „Pizza Napoletana“, so: pšenična bela moka, pivski kvas, naravna pitna voda, olupljeni paradižniki in/ali sveži mali paradižniki (pomodorini), morska ali kuhinjska sol in ekstra deviško oljčno olje. Med drugimi sestavinami, ki jih je mogoče uporabiti za pripravo proizvoda „Pizza Napoletana“, so še: česen in origano; „Mozzarella di Bufala Campana ZOP“, sveža bazilika in „Mozzarella ZTP“.

Moka ima naslednje značilnosti:

— moč (W): 220–380

— razmerje med raztegljivostjo in natezno trdnostjo (P/L): 0,50–0,70

— vpojnost: 55–62

— stabilnost: 4–12

— indeks vrednosti E10: največ 60

— padno število: 300–400

— suhi gluten: 9,5–11 g %

— proteini: 11–12,5 g %

Priprava proizvoda „Pizza Napoletana“ vključuje izključno naslednje delovne faze, ki jih je treba izvesti v neprekinjenem ciklu istega delovnega procesa:

Priprava testa

Zamešajo se moka, voda, sol in kvas. V mesilnik se zlije liter vode, raztopi se od 50 do 55 g morske soli, doda se 10 % predvidene skupne količine moke, razpusti se 3 g pivskega kvasa, vključi se mesilnik in postopoma dodaja 1,8 kg moke z močjo 220–380 W, dokler se ne doseže želene čvrstosti, ki je opredeljena kot „nastanek testa“. Ta postopek mora trajati 10 minut.

Testo je treba v mesilniku (najbolje z nastavkom za mesenje) pri nizki hitrosti mesiti 20 minut, dokler ne nastane kompaktna enotna masa. Da se zagotovi optimalna čvrstost testa, je zelo pomembna količina vode, ki jo moka lahko vpije. Testo se na dotik ne sme lepiti ter mora biti mehko in elastično.

Testo ima spodaj navedene značilnosti, pri čemer je pri vsaki od njih dovoljeno odstopanje za ± 10 %:

— temperatura fermentacije: 25 °C

— končna vrednost pH:

— skupna titrabilna kislost:

— gostota: 0,79 g/cm3 (+ 34 %)

Vzhajanje testa

Prva stopnja: ko picopek vzame testo iz mesilnika, ga položi na delovno površino v piceriji, kjer mora počivati dve uri, pokrito z vlažno krpo, da se površina ne strdi in da se zaradi izhlapevanja notranje vlage ne oblikuje skorja. Po dveh urah vzhajanja se iz testa oblikujejo hlebčki; ta postopek je treba obvezno opraviti ročno. Na delovni površini se z lopatico odreže del vzhajanega testa in se ga oblikuje v hlebček. Za proizvod „Pizza Napoletana“ morajo hlebčki tehtati od 180 do 250 g.

Druga stopnja: ko so hlebčki oblikovani, jih je treba položiti v zaboje za živila, kjer drugič vzhajajo od štiri do šest ur. To testo, ki se shranjuje na sobni temperaturi, je mogoče uporabiti v naslednjih šestih urah.

Oblikovanje hlebčkov

Po končanem vzhajanju se hlebček z lopatico vzame iz zaboja in položi na pult, posut s tanko plastjo moke, s čimer se prepreči, da bi se testo prijemalo na delovno površino. Z gibi od sredine navzven in s pritiski s prsti obeh rok na hlebček, ki se ga med izvajanjem tega postopka večkrat obrne, se iz testa oblikuje okrogla plošča, katere debelina na sredini meri največ 0,4 cm (z dovoljenim odstopanjem za ± 10 %), na robovih pa 1–2 cm, s čimer se oblikuje privzdignjen rob.

Za pripravo proizvoda ZTP „Pizza Napoletana“ ni dovoljen noben drug način priprave, zlasti pa ne uporaba kuhinjskega valjarja in/ali naprave z diskom, kot je na primer mehanska stiskalnica.

Obloga

„Pizza Napoletana“ se obloži na naslednji način:

— na sredino okrogle plošče iz testa se z žlico položi od 70 do 100 g olupljenih in strtih paradižnikov,

— paradižnik se s spiralastim gibom porazdeli po vsej osrednji površini,

— po površini paradižnika se s spiralastim gibom posuje sol,

— na enak način se posuje ščepec origana,

— s stroka česna se odstrani zunanja lupinica, strok se nareže na majhne rezine, ki se razporedijo po paradižniku,

— s spiralastim gibom se v smeri iz središča proti robu iz posode za olje z nastavkom za polivanje po površini polije od 4 do 5 g ekstra deviškega oljčnega olja, pri čemer je dovoljeno odstopanje za +20 %.

Ali:

— na sredino plošče iz testa se z žlico položi od 60 do 80 g olupljenih in strtih paradižnikov in/ali malih svežih razrezanih paradižnikov,

— paradižnik se s spiralastim gibom porazdeli po vsej osrednji površini,

— po površini paradižnika se s spiralastim gibom posuje sol,

— po površini paradižnika se razporedi od 80 do 100 g na rezine narezanega sira „Mozzarella di bufala campana ZOP“,

— po pici se razporedi več listov sveže bazilike,

— s spiralastim gibom se v smeri iz središča proti robu iz posode za olje z nastavkom za polivanje po površini polije od 4 do 5 g ekstra deviškega oljčnega olja, pri čemer je dovoljeno odstopanje za +20 %.

Ali:

— na sredino plošče iz testa se z žlico položi od 60 do 80 g olupljenih in strtih paradižnikov,

— paradižnik se s spiralastim gibom porazdeli po vsej osrednji površini,

— po površini paradižnika se s spiralastim gibom posuje sol,

— po površini paradižnika se razporedi od 80 do 100 g sira „Mozzarella ZTP“,

— po pici se razporedi več listov sveže bazilike,

— s spiralastim gibom se v smeri iz središča proti robu iz posode za olje z nastavkom za polivanje po površini polije od 4 do 5 g ekstra deviškega oljčnega olja, pri čemer je dovoljeno odstopanje za + 20 %.

Pečenje

Picopek (pizzaiolo) obloženo pico premesti na leseno (ali aluminijasto) pekarsko lopato, pri čemer si pomaga z malo moke in krožnim gibom, nato pa jo s hitrim gibom zapestja (s čimer prepreči, da bi obloga stekla z nje) potisne na pečno ploščo. Peka proizvoda ZTP „Pizza Napoletana“ je mogoča izključno v pečeh na drva, v katerih temperatura peke doseže 485 °C, kar je bistveno za pripravo tega proizvoda.

Picopek mora peko pice nadzirati, tako da jo s kovinsko lopato privzdiguje na eni strani in pico obrača proti ognju, pri čemer pa mora ta vedno ostati na istem predelu pečne plošče, sicer bi se lahko zaradi temperaturne razlike zažgala. Pomembno je, da je pica enakomerno pečena po celem obodu.

Ko je peka končana, picopek znova s kovinsko lopato vzame pico iz peči in jo položi na krožnik. Čas peke ne sme biti daljši od 60 do 90 sekund.

Po končani peki ima pica naslednje značilnosti: paradižnik, ki je izgubil samo odvečno vodo, ostane gost in konsistenten; „Mozzarella di bufala campana ZOP“ ali „Mozzarella ZTP“ sta stopljeni na površini pice; bazilika, česen in origano oddajajo močno aromo, vendar nimajo zažganega videza.

— Temperatura pečne plošče: približno 485 °C

— Temperatura na predelu oboka peči: približno 430 °C

— Čas peke: 60–90 sekund

— Temperatura, ki jo doseže testo: 60–65 °C

— Temperatura, ki jo doseže paradižnik: 75–80 °C

— Temperatura, ki jo doseže olje: 75–85 °C

— Temperatura, ki jo doseže mozzarella: 65–70 °C

Shranjevanje

Proizvod „Pizza Napoletana“ je najbolje zaužiti takoj, ko ga picopek vzame iz peči, na kraju, kjer je bila spečena. Tudi če se pica ne zaužije na kraju, kjer je bila spečena, je ni mogoče (globoko) zamrzniti ali vakuumsko zapakirati z namenom kasnejše prodaje.

3.7 Posebnost kmetijskega proizvoda ali živila

Ključnih elementov, ki določajo posebne lastnosti zadevnega proizvoda, je veliko ter so neposredno povezani s trajanjem in načinom izvajanja postopkov, pa tudi s spretnostjo in izkušnjami obrtnika.

Za postopek priprave proizvoda „Pizza Napoletana“ je značilno zlasti naslednje: gnetenje, čvrstost in elastičnost testa ter poseben postopek vzhajanja (v dveh stopnjah in pod posebnimi pogoji, kar zadeva temperaturo in trajanje); priprava in oblikovanje hlebčkov; priprava in oblikovanje okrogle plošče iz vzhajanega testa; priprava peči in značilnosti peke (trajanje/temperature), posebne lastnosti peči, v kateri se kuri samo z drvmi.

Posebej je treba izpostaviti pomen drugega vzhajanja, ravnanja s testom, delovne opreme, npr. peči, ki mora biti obvezno na drva, in lopat.

Po drugem vzhajanju se v primerjavi s prvim vzhajanjem povečata prostornina hlebčka in vsebnost vlage v njem. Sila pritiskanja s prsti obeh rok povzroči premikanje zraka iz celic testa s sredine proti robu okrogle plošče, s čimer se začne oblikovati privzdignjeni rob pice. Ta tehnika je ena od bistvenih značilnosti proizvoda ZTP „Pizza Napoletana“, saj privzdignjeni rob okrogle plošče vse sestavine obloge zadrži na osrednjem delu. Da bi hlebček testa dobil čim večji premer, se s pripravo nadaljuje tako, da se testo privzdiguje med dlanema, pri čemer je desna dlan, ki pridrži ploščo iz testa, v poševnem položaju pod kotom 45–60 stopinj glede na delovno površino, z levo roko pa se z enakomernimi gibi vrti testo.

Drugi načini priprave, zlasti z uporabo kuharskega valjarja ali naprave z diskom (kot je na primer mehanska stiskalnica), ne morejo zagotoviti homogenega premika zraka iz celic v testu proti zunanjemu delu, s čimer se zagotovi enotnost celotne površine plošče iz testa. Tako se na sredini plošče oblikuje plastovito območje testa, ki je predeljeno z zrakom v vmesnem prostoru. Če torej uporabimo navedena pripomočka, pečena pica ne bo imela značilnega privzdignjenega roba, ki je ena od glavnih značilnosti proizvoda ZTP „Pizza Napoletana“.

Poleg tega mora picopek v skladu z neapeljsko tehniko, potem ko pripravi od tri do šest obloženih plošč iz testa, z natančnimi in hitrimi gibi pico mojstrsko prestaviti z delovne površine na lopato, pri čemer mora ostati okrogle oblike (potegne jo z obema rokama, pri čemer jo zasuka okrog lastne osi za približno 90 ° in jo tako postavi na pripravljeno lopato). Picopek ploščo lopate za vstavljanje v peč posuje z malo moke, da pica zlahka zdrsi v peč. Postopek vstavljanja v peč opravi s hitrim zasukom zapestja, pri čemer drži lopato pod kotom 20–25 ° glede na ravnino pečne plošče – tako prepreči, da bi obloga padla s površine pice.

Tehnike, ki se razlikujejo od opisane, niso ustrezne, saj neposredno dvigovanje pice z delovne površine z lopato ne zagotavlja, da bo pica, ki se vstavlja v peč, ostala cela.

Za peko in zagotovitev kakovosti proizvoda „Pizza Napoletana“ je odločilna peč na drva. Da bi klasična „Pizza Napoletana“ uspela, so bistvenega pomena tehnične značilnosti peči. Peč za peko pic „Pizza Napoletana“ je sestavljena iz osnove iz opek iz tufa, nad katero je okrogla pečna plošča, imenovana „sole“, nad njo pa je zgrajena kupola. Obok peči je narejen iz ognjevzdržnega materiala, ki preprečuje razpršitev toplote. Da se pica dobro speče, so zelo pomembna tudi razmerja med posameznimi deli peči. Posebna značilnost take peči je velikost pečne plošče, ki je oblikovana iz štirih ognjevzdržnih okroglih delov. Picopek pico z jekleno in/ali aluminijasto lopato prenese v odprtino peči, kamor jo namesti in med peko obrne za 180 °. Pico nato vrne na isto mesto, katerega osnovna temperatura je zmanjšana za toploto, ki jo je pica prevzela med peko.

Če bi jo prestavil na drugo mesto, bi bila znova izpostavljena začetni temperaturi, zaradi česar bi se njen spodnji del zažgal.

Zaradi vseh teh posebnosti se ustvari „zračna komora“, končni proizvod pa dobi svoj značilni videz: „Pizza Napoletana“ je tako hkrati voljna in kompaktna, njen rob je privzdignjen, testo vzhajano, je izjemno mehka in zlahka jo je mogoče prepogniti na štiri dele. Treba je poudariti, da kakršen koli drug podoben proizvod, ki se pripravlja po postopkih, ki se razlikujejo od opisanega, ne more imeti enakih vizualnih in organoleptičnih značilnosti kot „Pizza Napoletana“.

3.8 Tradicionalne lastnosti kmetijskega proizvoda ali živila

Nastanek proizvoda „Pizza Napoletana“ lahko umestimo v zgodovinsko obdobje med letoma 1715 in 1725. Vincenzo Corrado, glavni kuhar princa Emanuela di Francaville, je v študiji najpogosteje uporabljanih živil v Neaplju zapisal, da se paradižnik uporablja kot omaka za pico in makarone, s čimer je povlekel vzporednico med dvema proizvodoma, po katerih slovi Neapelj in zaradi katerih se je zapisal v zgodovino gastronomije. Ta zapis velja za uradno rojstvo proizvoda „Pizza Napoletana“, okrogle plošče iz testa, obložene s paradižnikom.

Veliko zgodovinskih dokumentov priča o tem, da ta kulinarična specialiteta izvira iz Neaplja. Tako je na primer pisatelj Franco Salerno menil, da je ta proizvod eden od velikih izumov neapeljske kuhinje.

Celo slovarji italijanskega jezika in enciklopedija Treccani posebej omenjajo neapeljsko pico. Poleg tega je „Pizza Napoletana“ omenjena tudi v številnih književnih delih.

Prve picerije so se nedvomno pojavile v Neaplju in do polovice 20. stoletja je bila ta jed ekskluzivni proizvod tega mesta in njegovih picerij. Že v 18. stoletju je v mestu obratovalo več lokalov, ki so nosili ime „pizzeria“. Njihov sloves je dosegel tudi samega neapeljskega kralja Ferdinanda Burbonskega, ki se je, da bi poskusil to značilno neapeljsko tradicionalno jed, pregrešil zoper dvorno etiketo in je obiskal eno od najuglednejših picerij. S tem so picerije prišle v modo kot kraj, kjer so pripravljali izključno pice. Najbolj priljubljeni in slavni pici iz Neaplja sta bili „marinara“, ki je nastala leta 1734, in „margherita“, ki je nastala v obdobju 1796–1810. Slednja je bila ponujena kraljici Italije ob njenem obisku Neaplja leta 1889 zlasti zaradi barve njene obloge (paradižnik, mozzarella in bazilika), ki spominja na barve italijanske zastave.

Sčasoma so se picerije razširile tudi v druga italijanska mesta in celo v tujino. Vendar pa je vsaka od njih, čeprav se ni nahajala v Neaplju, svoj obstoj še vedno povezovala z izrazom „pizzeria napoletana“ oziroma je uporabljala katerega od izrazov, ki tako ali drugače spominja na njeno povezavo z Neapljem, kjer ta proizvod že skoraj 300 let ohranja vso svojo pristnost.

Maja 1984 so se neapeljski poklicni picopeki združili in sestavili strnjeno specifikacijo, ki so jo podpisali in registrirali z uradnim aktom pri neapeljskem notarju Antoniu Carannanteju.

Skozi stoletja se je izraz „Pizza Napoletana“ tako razširil, da je povsod, tudi zunaj Evrope, v Srednji in Južni Ameriki (na primer v Mehiki in Gvatemali) ter Aziji (na primer na Tajskem in v Maleziji), ta proizvod poznan pod imenom „Pizza Napoletana“, ne da bi prebivalci teh držav kar koli vedeli o zemljepisni legi mesta Neapelj.

3.9 Minimalne zahteve in postopki nadzora posebnih lastnosti

Nadzor, predviden za proizvod ZTP „Pizza Napoletana“, zadeva naslednje:

v podjetjih se nadzira pravilen potek faze gnetenja, faze vzhajanja in faze priprave testa; natančno se spremljajo kritične točke v podjetju; preverja se skladnost surovin s specifikacijo proizvoda; preverja se brezhibno shranjevanje in skladiščenje surovin, ki bodo uporabljene, in zagotavlja se skladnost lastnosti končnega proizvoda z lastnostmi, predvidenimi v specifikaciji proizvoda.

3.10 Logotip

Kratica „STG“ (ZTP) ter napisa „Specialità Tradizionale Garantita“ (Zajamčena tradicionalna posebnost) in „Prodotta seconda la tradizione napoletana“ (Proizvedena v skladu z neapeljsko tradicijo) se prevedejo v uradni jezik države, kjer poteka proizvodnja.

Logotip proizvoda „Pizza Napoletana“ je naslednji: ovalna slika z vodoravno postavitvijo bele barve s svetlo sivo obrobo, ki predstavlja krožnik, na katerem je pica, ki je realistično upodobljena in hkrati grafično stilizirana. Pri tem je v celoti upoštevana tradicija priprave, zato so upodobljene vse klasične sestavine, kot so paradižnik, mozzarella, listi bazilike in črta, izrisana z oljčnim oljem.

Krožnik je spodaj osenčen z zeleno barvo, ki v povezavi z drugimi barvami poudarja italijanske barve proizvoda.

Krožnik s pico nekoliko prekriva pravokotno okno rdeče barve z zelo zaobljenimi vogali, v katerem je z belimi črkami s črno obrobo in odstopajočo zeleno senco z belo obrobo izpisan napis „PIZZA NAPOLETANA ZTP“. Nad tem napisom je nekoliko zamaknjeno v desno z znaki manjše velikosti in v drugačni pisavi v beli barvi izpisano „Zajamčena tradicionalna posebnost“ (Specialità Tradizionale Garantita). Na sredini spodaj je z isto pisavo kot logotip „PIZZA NAPOLETANA ZTP“ z velikimi črkami majhne velikosti v beli barvi s črno obrobo izpisan napis „Proizvedena v skladu z neapeljsko tradicijo“ (Prodotta seconda la tradizione napoletana).

Napisi Pisava PIZZA NAPOLETANA ZTP Varga Zajamčena tradicionalna posebnost Alternate Gothic Proizvedena v skladu z neapeljsko tradicijo Varga





Barve pice PantoneProSim C M Y K Intenzivna bež barva roba pice 466 11 24 43 0 % Rdeča barva ozadja iz paradižnikove mezge 703 0 % 83 65 18 Listi bazilike 362 76 0 % 100 11 Žile listov bazilike 562 76 0 % 100 11 Rdeča barva paradižnikov 032 0 % 91 87 0 % Črta, izrisana z oljčnim oljem 123 0 % 31 94 0 % Mozzarella 600 0 % 0 % 11 0 % Sence na mozzarelli 5 807 0 % 0 % 11 9





Barve grafičnega dela in črk PantoneProSim C M Y K Siva barva obrobe ovalnega krožnika P. Grey – 3CV 0 % 0 % 0 % 18 Zelena barva sence ovalnega krožnika 362 76 0 % 100 11 Rdeča barva pravokotnika z zaobljenimi vogali 032 0 % 91 87 0 % Bela barva s črnim robom napisa „PIZZA NAPOLETANA ZTP“ 0 % 0 % 0 % 0 % Bela barva s črnim robom napisa „Proizvedena v skladu z neapeljsko tradicijo“ 0 % 0 % 0 % 0 % Bela barva napisa „Zajamčena tradicionalna posebnost“ 0 % 0 % 0 % 0 %

4. Organi ali telesa, ki preverjajo skladnost s specifikacijo proizvoda

4.1 Naziv in naslov

Naziv: Certiquality SRL Naslov: Via Gaetano Giardino, 4 20123 Milano ITALIA Tel. +39 028069171 Faks +39 0286465295 E-naslov: certiquality@certiquality.it

☐ Javni ☒ Zasebni

Naziv: DNV Det Norske Veritas Italia Naslov: Centro Direzionale Colleoni Viale Colleoni 9 Palazzo Sirio 2 20041 Agrate Brianza (MI) ITALIA Tel. +39 0396899905 Faks +39 0396899930 E-naslov: —

☐ Javni ☒ Zasebni

Naziv: ISMECERT Naslov: Corso Meridionale, 6 80143 NAPOLI ITALIA Tel. +39 0815636647 Faks +39 0815534019 E-naslov: info@ismecert.com

☐ Javni ☒ Zasebni

4.2 Posebne naloge organa ali telesa

Trije zgoraj navedeni nadzorni organi izvajajo nadzor nad različnimi subjekti na različnih delih nacionalnega ozemlja.

(1) Uredba (EU) št. 1151/2012 Evropskega parlamenta in Sveta z dne 21. novembra 2012 o shemah kakovosti kmetijskih proizvodov in živil (UL L 343, 14.12.2012, str. 1).

(2) Št. EU: IT-TSG-0107-01408 - 29.12.2015.

(3) Uredba (EU) št. 97/2010 z dne 4. februarja 2010 o vpisu imena v register zajamčenih tradicionalnih posebnosti (Pizza Napoletana (ZTP)) (UL L 34, 5.2.2010, str. 7).

(4) Uredba Sveta (ES) št. 509/2006 z dne 20. marca 2006 o zajamčenih tradicionalnih posebnostih kmetijskih proizvodov in živil (UL L 93, 31.3.2006, str. 1). Uredba je bila razveljavljena in nadomeščena z Uredbo (EU) št. 1151/2012.

(5) Glej opombo 3.